Smajlović: Odnosi Srbije i SAD u uzlaznoj liniji
Kolega Branko Mikašinović razgovarao je sa predsednicom Udruženja novinara Srbije, Ljiljanom Smajlović, o aktuelnim spoljnopolitičkim p
<!-- IMAGE --> „Cilj mi je bio da objasnim da naša spoljna politika nije šizofrenična, kao što izgleda kada je posmatrate spolja, i kada se čini da 80 odsto stanovništva zna ili veruje da se Kosovo više neće vratiti pod suverenitet Srbije. Postavlja se pitanje zašto onda tih istih 80 odsto stavnovništva zahteva da srpska vlada zadrži kao svoj glavni prioritet borbu za suverenitet i teritorijalnu nedeljivost Srbije. Cilj mi je bio da objasnim ovde da to nije stvar srpskog nacionalizma i da ta spoljna politika stvarno proizlazi iz jedne uske veze sa zahtevima unutrašnje politike i sa dogadjajima na domaćoj političkoj sceni.“ „Meni se čini da su sada u jednoj uzlaznoj liniji. Amerikanci su stvarno učinili dosta da fokusiraju Evropljane na Balkan, u skladu sa tezom da bi oni hteli polako da odu iz tog regiona, ali bi hteli da on ostane stabilan. Rekla bih da u ovo vreme Amerikanci igraju, kada je Srbija u pitanju, pozitivnu ulogu jer im je cilj da što pre mogu da predaju region Evropskoj uniji, kao relativno stabilan, a to znači da oni zahtevaju od EU da preuzme sve više i više odgovornosti i da pruži jasnu perspektivu regionu.“ „Mislim da Kosovo jeste problem i da će Kosovo da bude sve veći problem sa protekom vremena. Ako postanemo kandidat za ulazak u EU u upitniku će biti postavljena pitanje - recite nam koliko imate gradjana i kolika je vaša teritorija i koje su vaše granice. Možda će Srbija u dogovoru sa Briselom naći neko kreativno rešenje u kome neće morati da se odrekne svojih gradjana na Kosovu i svoje teritorije, dela svoje teritorije. Očigledno je da će se očekivati od Srbije da se prema Kosovu ponaša sve više kao prema susedu i ja očekujem da će naredna kritična faza biti posle objavljivanja mišljenja Medjunarodnog suda pravde kada će evropske zemlje, poput Španije, koje nas trenutno podržavaju, tražiti da počnemo da tražimo neki kreativni scenario i da se svi u regionu ponašamo kao dobri susedi.“ „Ja sam veoma kritična prema tom novom zakonu o medijima i mislim da je on antievropski i antiustavan i sa uzbudjenjem očekujem šta će Ustavni sud Srbije da kaže o tom zakonu. Udruženje novinara Srbije je angažovalo „Kovington-Berlin“, jednu čuvenu advokatsku kancelariju, ovde u Vašingtonu, da za nas podrobno napiše analizu. Oni su, po mom mišljenju, napisali veoma ubedljivu analizu koju smo mi prosledili Ustavnom sudu i ja očekujem da taj zakon padne na Ustavnom sudu, a mislim da on predstavlja jednu brutalnu intervenciju države u poslove medija na način na koji država ne bi smela da se ponaša. Država bi morala da pomogne medijima da opstanu u ovom trenutku, a ne da smišlja najteže moguće globe kako bi kažnjavala ono sto joj se ne svidja u medijima."